Разговор о новим књигама, презентација
РЕЧ О КЊИЗИ
Аутор: Слободан Малдини, дипломирани архитекта

Кућа Ђуре Јакшића, 29. мај 2015, у 18 часова

У склопу пратећег програма Мајске изложбе Реч о књизи одржаће се разговор чији су повод објављивање књиге Атлас ликовних уметника примењених уметности и дизајнера Србије – 21. век, аутора Слободана Малдинија и Софие Ланцош Малдини, и најава књиге Енциклопедија савремене српске ликовне уметности и архитектуре, аутора Слободана Малдинија (у припреми).

Две књиге ће читалачкој публици представити Слободан Малдини, а о тим издањима говориће и неколико еминентних домаћих уметника и историчара уметности. 

Књига Атлас ликовних уметника примењених уметности и дизајнера Србије – 21. век објављена је с намером да представи наше најзначајније ствараоце у области примењених уметности. На 800 страна великог формата у боји обухвата биографије и најзначајнија ауторска остварења 410 стваралаца. Књига даје пресек данашње уметничке сцене и садржи значајне податке о данас активним уметницима у Србији и у свету.

Енциклопедија савремене српске ликовне уметности и архитектуре аутора Слободана Малдинија садржи биографску грађу и фотографску документацију најзначајнијих савремених српских ликовних уметника, дизајнера и архитеката, обрађену на енциклопедијски начин. Представља резултат ауторовог вишедеценијског рада на пољу енциклопедистике и лексикографије. Од 1998. године, када је на позив академика Олге Јеврић започео рад на Речнику појмова ликовних уметности САНУ, преко Српске енциклопедије, у којој је био уредник области Архитектура, Малдини је до данас написао, приредио и објавио бројна издања, међу којима су најзначајније Енциклопедија архитектуре у шест томова и Лексикон архитектуре и уметничког занатства. Најновији пројекат Енциклопедија савремене српске ликовне уметности и архитектуре биће круна Малдинијевог професионалног рада.

Поред ове две капиталне књиге, аутор ће, у кратким цртама, представити и три монографије које је објавио поводом 40-годишњице професионалног рада: Maldini Digital Art, Maldini Drawings и Maldini Graphic Art. Монографије представљају три периода Малдинијевог рада: период протеклих 5 година, период 80-их и 90-их година 20. века и посебно период првих деценија 21. века. Свака на око 500 страна великог формата у боји, књиге садрже најзначајније Малдинијеве професионалне радове, од 1970-их до данас. 
